
С. 1000, пл. "Света Неделя" №6,  тел: (+359 2)   9401 444, факс: (+359 2) 9401 595




Р Е Ш Е Н И Е  
№  РС-806-24-062

Днес, 30.06.2025 г. в град С., Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов


У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията и е образувано въз основа на Решение за образуване на производство за конфликт на интереси № КИ-402 от 25.11.2024 г. на Комисията за противодействие на корупцията по сигнал с вх. № С-806/01.11.2024 г. на КПК и приобщен към него сигнал с вх. № С-14/07.12.2024 г. на КПК. 
Производството е образувано срещу Андрияна Татарова – изпълнителен директор на „**** С.“ (****) ЕАД.
В първоначалния, както и в приобщения към него сигнал се съдържат твърдения за това, че в качеството й на изпълнителен директор на **** ЕАД Андрияна Татарова е взела еднолично решение и е сключила договор № Х-00354/28.05.2024 с дружеството „***“ АД, представлявано от собствения й син, по силата на който договор **** предоставя на дружеството зала № 2 „**“ за подготовката, реализацията и заснемането на спектакъла „****“. Посочва се още, че до 05.02.2024 г. Андрияна Татарова е била член на Съвета на директорите на акционерното дружество, като видно от справка в Търговския регистър и регистъра на юридическите лица с нестопанска цел (ТРРЮЛНЦ, ТР) същата е и един от действителните собственици (физически лица), притежаващ акции с номинална стойност, равна на 41,60% от вписания в ТР капитал, а 27,34% от капитала са притежание на сина й –Д. Б. Д. За него се сочи, че също е член на Съвета на директорите и представляващ акционерното дружество. 
С оглед изнесените в сигнала данни Комисията е изискала и събрала с писмо с вх. № КПК-228-2/29.01.2025 г. от министъра на културата следните доказателства: Протокол № ПР-7/29.01.2024 г. на министъра на културата за избор на членове на Съвета на директорите **** ЕАД като представители на държавата; Протокол № 1/20.09.2024 г., Протокол № 2/29.09.2024 г. и Протокол № 3/30.10.2024 г. от работа на комисия за провеждане на конкурсна процедура за избор на трима членове на Съвета на директорите – представители на държавата на „*** С.“ ЕАД, договор за възлагане на управлението с рег. № РД 11-00-8/30.01.2024 г., Протокол № 30.01.2024 г. на Съвета на директорите за избор на изпълнителен член и Договор за възлагане на управлението и представителството на  „*** С.“ ЕАД.  
В допълнение с писма с вх. № КПК-228-4/04.03.2025 г., вх. № КПК-228-9/02.04.2025  и вх. № КПК-228-13/16.04.2025 г. от министъра на културата са получени: договор № Х-00354/28.05.2024 г. между **** –Конгресен център С. ЕАД и „***“ АД, фактура № 1000055706/11.06.2024 г., издадена от **** –Конгресен център ЕАД и платежно нареждане № 223В2Р1241720082/20.06.2025 г. от „***“ АД, справка за получени възнаграждения с изх. № 00716/31.03.2025 г. на ****, както и писмо с вх. № 00804/19.04.2024 г. на **** относно запитване за зала и последваща кореспонденция, заявка за включване в работна програма за месец юни 2024 г. с вх. № 00880/13.05.2024 г., писмо с вх. № № 00095/20.10.2023 г. и № 00411/20.02.2024 г. на **** от фондация „****“ и Предложение за провеждане на С. Хартиен Арт Фест 2024 в **** 16 май- 06 юни 2024 г. 
           С писмо с вх. № КПК-228-16/19.06.2025 г. на КПК от изпълнителния директор на Агенция по вписванията са постъпили Удостоверение с изх. № 20250617101915/17.06.2025 г. за всички вписвания, постъпили по партидата на дружеството „***“ АД, заявления с вх. № 20231211101026, с вх. № 20240130095102 и с вх. № 20240315025025, както и представените от заявителя необходими документи за вписванията.          
           Служебно са извършени справки в правно-информационната система „Сиела“, в информационната система за обмен на справочна и удостоверителна информация (RegiX), в Търговския регистър и регистъра на юридическите лица с нестопанска цел и в НБД „Население“.
С Покана с изх. № КПК-228-5/21.03.2025 г. на КПК Андрияна Татарова е поканена за изслушване във връзка с образуваното срещу нея производство за установяване на конфликт на интереси на 31.03.2025 г. Във връзка с получена молба от страна на Татарова, същата е изслушана по реда на чл. 90, ал. 5 от ЗПК на заседание на Комисията, проведено на 07.04.2025 г., на което се явява лично. По време на изслушването, обективирано в Протокол № 92 с вътр. № КПК-РД-04-68 от 16.04.2025 г. на КПК, Татарова посочва, че е вписана в Търговския регистър като изпълнителен директор на **** на 06 февруари, като посочва, че в срок от 2 месеца е трябвало да се освободи от всички акции в дружества като действителен собственик, които е притежавала. Отбелязва, че това не е лесен процес, като на 19 април през инвестиционно дружество „****“ АД акциите й в размер на 9 082 бр., представляващи 23,43% от капитала на дружеството са били реализирани към няколко фонда и са вписани в Централен депозитар. Допълва, че към момента на подписването на договора с „***“ АД не е действителен собственик на капитала. Подчертава, че с въпросния договор дружеството **** не е било ощетено финансово, като излага факти, наложили сключването на договора, а именно, че зала №2 „**“ е функционирала години наред като театрална зала, като там са били създадени поредица от театрални постановки, една от които е **** на българския режисьор К. Ш.. Това налагало заснемането на това произведение именно на тази сцена, тъй като тя е специфична, въртяща се и самото произведение и декорите били създадени за нея. Затова по молба на режисьора залата била заплатена, за да може спектакълът да бъде заснет. Татарова допълва, че такива договори били сключвани в миналото и преди периода, в който тя е изпълнителен директор. Посочва, че залата е била отдадена, съгласно приетия от дружеството ценоразпис, т.е. без намаления на ценовия депозант – така както се отдава за всеки един, желаещ да наеме залата.  
В срока по чл. 90, ал. 6 от ЗПК след проведеното изслушване с писмо с вх. № КПК-288-12/11.04.2025 г. Андрияна Татарова представя писмени Молба и обяснения, придружени с приложения, както следва: 
· Входящо писмо с вх. № 00804/19.04.2024 г. относно запитване за зала и последваща кореспонденция; 
· Калкулация, ведно с Решение по т. 1 на Съвета на директорите от Протокол № 114 от 08.06.2023 г. за определяне цената на зала „**“; 
· Договор № Х-00354 от 28.05.2024 г.; 
· Приключителен протокол от 11.06.2024 г.; 
· Фактура № 1000055706/11.06.2024 г. 
· Платежен документ за извършено плащане от страна на „***“ АД към **** ЕАД;
· Потвърждения за сключени сделки с финансов инструмент към нареждане, с които се прехвърлят акции- Нареждане за прехвърляне на ценни книжа, адресирано до „Централен депозитар“АД с наредител Андрияна Татарова за прехвърляне на 20800 броя ценни книжа от 19.04.2024 г.;  Нареждане № 89062063734 от 19.04.2024 г. за продажба на 2832 бр. акции на обща стойност 2832 лв. и Потвърждение за сключени сделки с финансови инструменти към Нареждане № 89062063734, издадено от „***“ ЕООД на клиент Андрияна Татарова; Нареждане № 89062063735 от 19.04.2024 г. за продажба на 6250 бр. акции на обща стойност 6250 лв. и Потвърждение за сключени сделки с финансови инструменти към Нареждане № 89062063735, издадено от „***“ ЕООД на клиент Андрияна Татарова и Нареждане № 10012069400 от 30.10.2024 г. за продажба на 11718 бр. акции на обща стойност 11 718 лв. и Потвърждение за сключени сделки с финансови инструменти към Нареждане № 10012069400 от 01.11.2024 г., издадено от „***“ ЕООД на клиент Андрияна Татарова.
           
След като обсъди събраните в хода на административното производство доказателства, Комисията установи следното от фактическа страна:

Първоначалният сигнал е подаден от орган на изпълнителната власт, а приобщеният към него сигнал от физическо лице, с посочени имена, адрес и е подписан.  
С Протокол № ПР-7/29.01.2024 г. на министъра на културата Андрияна  Татарова е избрана за член на Съвета на директорите в „***С..“ ЕАД след проведена конкурсна процедура за избор на трима членове, представители на държавата в органа на управление на дружеството. По производството са предоставени Протокол №1 от засеД.е на комисия по допускането на кандидатите до конкурса от 20.09.2023 г., Протокол № 2 от засеД.е на комисия по разглеждане и оценяване на концепциите на допуснатите кандидати в конкурса за избор на трима членове на Съвета на директорите (СД) – представители на държавата на „**** – Конгресен център С.“ ЕАД от 29.09.2023 г. и Протокол № 3 от заседание на комисия – събеседване с допуснатите кандидати до етап 3 в конкурса за избор на трима членове на Съвета на директорите – представители на държавата на „**** – Конгресен център С.“ ЕАД от 30.10.2023 г. В последствие с Татарова, като избрана за член на СД е сключен Договор № РД11-00-8/30.01.2024 г. за възлагане управлението на **** – Конгресен център С.“ ЕАД, подписан от министъра на културата като възложител. 
На заседание на СД от 30.01.2024 г. Татарова е избрана за изпълнителен член на дружеството, а за председател на Съвета на директорите – И. С. В.. На 07.02.2024 г. между председателя на Съвета на директорите на **** – Конгресен център С.“ ЕАД от една страна като доверител и Андрияна Татарова от друга като довереник, е сключен договор за възлагане на управлението и представителството на „**** Конгресен център С.“ ЕАД. От извършена служебна справка в ТРРЮЛНЦ е видно, че Татарова е вписана като представител (изпълнителен директор) на „**** – Конгресен център С.“ ЕАД на 05.02.2024 г. На 21.01.2025 г. това обстоятелство е заличено, като за изпълнителен директор на нейно място е вписана Н.Д. М.. На 24.01.2025 г. е извършена нова промяна, като Н.М. е заличена като изпълнителен директор на дружеството и за такъв отново е вписана Андрияна Татарова.  
От справка в НБД „Население“ се установява, че Андрияна Татарова има син – Д. Б. Д..  
От доказателствата по производството става видно, че на 28.05.2024 г. между „**** – Конгресен център С.“ ЕАД, представлявано от неговия изпълнителен директор Андрияна Татарова и главен счетоводител М. Р. от една страна и „***“ АД, представлявано от Д. Б. Д. от друга, е сключен договор с № Х-00354/28.05.2024 г. По силата на договора възложителят  „***“ АД възлага, а изпълнителят „**** – Конгресен център С.“ ЕАД приема да предостави зала № 2 „**“ под наем срещу заплащане за реализиране на събитие, организирано от възложителя на 09.06.2024 г. в часовия диапазон от 08:00 ч. до 22:00 ч. Към договора е приложено Приложение №1 Калкулация, според която общата сума за услугата „ползване на зала и помещение“ е в размер на 2070 лв. Предоставена е фактура № 1000055706/11.06.2024 г., издадена от **** –Конгресен център ЕАД на стойност 2490 лв., включващ данъчна основа 2075 лв. и размер на данъка 415 лв. В последствие на 20.06.2024 г. от страна на възложителя / наредител  „***“ АД е направено преводно нареждане за сумата от 2490 лв. към получателя **** –Конгресен център ЕАД. 
По партидата на акционерното дружество „***“, ЕИК: *** в ТРРЮЛНЦ е видно, че същото е вписано като такова от 26.12.2023 г. след преобразуване от търговско дружество с ограничена отговорност „***“, ЕИК: ***. Акционерното дружество, е с предмет на дейност: създаване, разпространение и опазване на културни ценности в областта на театъра, музиката, киното, аудиовизията, литературата, художествения превод, танца, цирка, пластичните изкуства, архитектурата, дизайна, фолклора, включително опазването на културно-историческото наследство; он-лайн търговия с неограничен достъп на потребителите до аудиовизуални продукти, съдържащи се в он-лайн каталог с посочени заглавия срещу заплащане за достъп до услугата, както и всяка друга търговска дейност, която не е забранена от закона. Дружеството е с едностепенна система на управление - Съвет на директорите в състав: Д. Б. Д., Адвокатско дружество *** и Ф. И. Х.  и представлявано от Д. Б. Д.. Тези обстоятелства са последно вписани на 21.03.2024 г. Преди това, от датата на преобразуване на дружеството- 26.12.2023 г., Татарова е фигурирала като член на Съвета на директорите и заедно с Д. – представляващи акционерното дружество. Капиталът на същото е в размер на 50 000 лева, разпределен в 50 000 обикновени, поименни акции, с номинална стойност по 1 лев всяка. Андрияна Татарова притежава 20 800 бр. поименни акции, които се равняват на 41,6 % от капитала на дружеството, а синът й Д. Д. е притежател на 13 670 бр. акции, равняващи се на 27,34% от капитала. Това обстоятелство е заличено, считано от 07.11.2024 г., когато съгласно Удостоверение с изх. № 20250617101915 от Агенция по вписванията в ТРРЮЛНЦ по партидата на „***“, ЕИК: ***  в част „Вписани обстоятелства“, Раздел „Действителни собственици“ като действителен собственик на първо място е вписано юридическо лице – „***“ ЕООД, ЕИК: ***  с представляващ Д. Б. Д. и на второ -  физическо лице – Д. Б.  Д. – упражняващ пряк или косвен контрол, в качеството си на собственик на над 25 % от акциите в капитала. 

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията „частен интерес“ и „облага“ се съдържат в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Съгласно Устава на „*** С.“ ЕАД, същото е еднолично акционерно дружество, създадено с Разпореждане № 1 на Министерски съвет от 09 май 2011 г. с едноличен собственик на неговия капитал – държавата, представлявана от министъра на културата. Органи на управление са едноличният собственик на капитала, който решава въпросите от компетентността на Общото събрание на акционерите и Съвет на директорите. Според Устава Съветът на директорите приема правила за работата си и избира председател и изпълнителен член (изпълнителен директор) от своите членове. 
В качеството си на изпълнителен директор на „***  С.“ ЕАД, Андрияна Татарова е лице, заемащо публична длъжност по смисъла на чл. 6, ал. 1, т. 51 от ЗПК – представител на държавата в търговско дружество с държавно участие в капитала. В тази връзка органът, компетентен да се произнесе относно наличието или липсата на конфликт на интереси по отношение на нея, е Комисията за противодействие на корупцията. 
В рамките на настоящото производство се установява, че Андрияна Татарова в качеството си на изпълнителен директор на „*** С.“ ЕАД е упражнила правомощие по служба, като е подписала на 28.05.2024 г. договор рег. № Х-00354  за предоставяне на зала № 2 „**“ под наем на дружеството „***“ АД, чийто акционер и представляващ е синът й Д. Д. и чийто акционер е била и самата тя до 01.11.2024 г. (датата на издаване на Потвърждение към Нареждане № 10012069400 за продажбата на остатъка от притежаваните от нея акции, емитирани от „***“ АД)    
Установената родствена връзка по права линия между Андрияна Татарова и Д. Б. Д. като такава между майка и син – роднини от първа степен по права линия, безспорно се определя като свързаност по смисъла на § 1, т. 9, б. „а“ от ДР на ЗПК.
            Освен наличие на роднински връзки, свързаност може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо публична длъжност, съгласно разпоредбата на § 1, т. 9, б. "б" от ДР на ЗПК.
            Законът за противодействие на корупцията, както и действащият преди Закон за противодействие на корупцията и отнемане на незаконно придобитото имущество не съдържат легална дефиниция за "икономически зависимости". Видно от целта на закона обаче, а и от съдебната практика по въпроса, "зависимостта" се определя като онова вътрешно субективно убеждение, което съществува у лицето, заемащо публична длъжност, мотивиращо го да се съобразява в момента и когато е повлияно от минали събития или от очаквани бъдещи облаги при и по повод на осъществяване на свое конкретно правомощие или служебно задължение. (Решение № 15662 от 22.12.2014 г. по адм. д. № 6531/2014 г. по описа на ВАС, VII отд.).
             В практиката си ВАС приема, че икономическите зависимости се обосновават и от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. Икономическата зависимост по смисъла на ЗПК има различни практически хипотези, каквито могат да са притежаването на дялове или акции или участието в орган на управление на търговско дружество; две физически лица, съдружници в капитала на едно търговско дружество (Решение № 1290 от 28.01.2013 г. на ВАС по адм. д. № 11138/2012 г., Решение № 15558 от 25.11.2013 г. на ВАС по адм. д. № 8592/2013 г., VII отд.); договор за покупко-продажба (Решение № 15662 от 22.12.2014 г. по адм. д. № 6531/2014 г. по описа на ВАС) и  др. 
             Съгласно публикувания в ТРРЮЛНЦ списък на лицата, придобиващи акции от „***“ АД в резултат на преобразуването на „***“ ООД в „***“ АД чрез промяна на правната форма от 26.12.2023 г., е видно, че Андрияна Татарова е един от действителните собственици, физически лица, който притежава и най – голям брой акции, представляващи 41,60% от капитала на дружеството. Това обстоятелство е заличено на 07.11.2024 г. с вписването за действителни собственици на „***“ ЕООД, представлявано от Д. Д. и на Д. Д. като физическо лице. 
            Същевременно Комисията взема предвид и казаното от Андрияна Татарова, както и представените от нея Потвърждения за сключени сделки с финансов инструмент, според които на 19.04.2024 г. Татарова продава 9082 бр. акции, а до 01.11.2024 г. и останалите 11 718 бр. от общо 20 800 бр., които е притежавала. От това следва, че към датата на подписване на договора за наем с „***“ АД (28.05.2024 г.), Татарова все още е притежавала 11 718 бр. акции от капитала на дружеството, което предпоставя икономически зависимости, а оттук и свързаност между нея и дружеството. Според Устава на същото акциите са обикновени, поименни, като всяка акция дава право на един глас в общото събрание на акционерите, право на дивидент и на ликвидационен дял, съразмерни с номиналната стойност на акцията. Тези имуществени права неминуемо поставят физическото лице-акционер в условията на икономическа зависимост от дружеството - емитент и безспорно обуславят извод за наличие на свързаност по смисъла на § 1, т. 9, б. "б" от ДР на ЗПК между Татарова и „***“ АД. 
            Наред с установената свързаност, обстоятелството, че синът на Татарова е акционер и представляващ дружеството само по себе си също налага извод за наличие на частен интерес по смисъла на чл. 71 във връзка с чл. 76 от ЗПК, повлиял върху безпристрастното и обективно изпълнение на правомощията й по служба като изпълнителен директор на „*** С.“ ЕАД. Частният интерес на Татарова се изразява във възможността да набави за себе си и за сина си нематериална облага – получаване на помощ и подкрепа при наемането и използването на зала № 2 „**“ за представянето и заснемането на културния спектакъл, чийто организатор е дружеството, на което той е изпълнителен директор и един от действителните собственици, а самата Татарова – другият действителен собственик. Частният интерес в случая се изразява във възможността синът на Татарова и дружеството, чийто представляващ е, да получи възможност за представянето на спектакъл, чийто организатор е, на тази най-голяма и престижна сцена в България, каквато е сцената на Националния дворец на културата. Още повече, че както Татарова заявява по време на изслушването, за представянето и заснемането на спектакъла се е изисквало използването именно на тази сцена, на която същият е бил създаден. Извън тези обстоятелства, безспорно неговото поставяне и представяне на сцената на **** е възмездно за посетителите на събитието, които са заплатили цената на билета. Тези парични средства се кумулират и разпределят от организатора на събитието – дружеството „***“ АД, а от реализираната печалба се отчисляват дивиденти за акционерите в дружеството, т.е. както за самата Татарова, така и за сина й Д. Д..   
          Същевременно е обсъдено казаното от Андрияна Татарова по време на изслушването, че **** по никакъв начин не е ощетено финансово от сключването на договора за отдаване под наем със „***“ АД, а на напротив се е обогатило от това. Татарова представя в тази връзка решение на Съвета на директорите от 08.06.2023 г. за приетия ценоразпис при отдаването под наем на зала 2 „**“ и зала 11, според които договорът е сключен, съгласно приетата от Съвета на директорите тарифа за отдаването им. Следва да се отбележи обаче, че макар този аспект да не е предмет на разглеждане от настоящото производство, същият е аргумент Комисията да приеме, че „***“ АД не е получило сцената на преференциални цени, поставящи го в по –привилегировано положение. Не следва обаче да бъде споделено изказаното от Татарова, че не е налице извършено нарушение, т.к. такива договори били сключвани и преди тя да бъде изпълнителен директор. Конфликтът на интереси се обективира не в резултата, а във възможността частният интерес да повлияе на обективното и безпристрастно изпълнение на правомощията на овластеното лице. Целта на закона е да попречи на възможността за незаконното обогатяване и/или получаване на нематериална облага чрез използване на служебното положение от облагодетелствувалото се лице, изпълняващо публична длъжност. В този смисъл ЗПК, като специален закон, не допуска фактически ситуации, в които лицето заемащо публична длъжност, би могло да се повлияе от частния си интерес, така че да компрометира публичната длъжност, реда и начина, по който се осъществяват функциите, възложени на съответното учреждение. Дори само възможността съществуващият частен интерес да повлияе върху безпристрастното и обективно изпълнение на задълженията води до състояние, което е обществено опасно и укоримо, и такова не следва да бъде допускано. За да избегне именно потенциалната възможност лицето, заемащо висша публична длъжност, да бъде поставено в ситуация, в която упражняването на правомощията му да бъде повлияно от частен интерес, законодателят е въвел забраната за действие в такива ситуации, наред с което е вменил като право и задължение на лицето, при възникване на подобна хипотеза – да се отведе от упражняване на съответното правомощие. 
Тук следва да се посочи, че съгласно чл. 81, ал. 1 от ЗПК, когато лице, заемащо публична длъжност, има частен интерес, то е длъжно да си направи самоотвод от изпълнението на конкретно правомощие или задължение по служба. Ясно е изразена волята на законодателя относно действията, които е било необходимо да бъдат предприети за предотвратяване на конфликт на интереси. Като лице, заемащо публична длъжност, правилното и законосъобразно поведение в случая би било Татарова да си направи самоотвод от изпълнение на служебните си задължения и да не сключва договора за наем с дружеството, в което самата тя и сина й са действителни собственици на капитала, а той и изпълнителен директор на същото. Обстоятелството, че тя не е сторила това сочи, че е налице нарушение на чл. 76, изр. второ от ЗПК, съгласно който лице, заемащо публична длъжност няма право да сключва договори или да извършва други дейности в частен интерес при изпълнение на правомощията или задълженията си по служба.
  Във връзка с изложеното, Комисията приема, че сключвайки договор с рег. № Х-00354/28.05.2024 г. Андрияна Татарова е нарушила разпоредбата на чл. 76, изр. второ, предл. първо от ЗПК при наличието на свой и на свързано с нея лице частен интерес. 
 Нарушението е извършено в гр. С. на 28.05.2024 г. 
 Установеното от Комисията нарушение налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 99 от ЗПК. На основание посочената разпоредба и във връзка с писмо вх. вх. № КПК-228-13/16.04.2025 г. от министъра на културата на отнемане в полза на държавата подлежи сума в размер на 476,40 лв. (четиристотин и седемдесет и шест лева и четиридесет стотинки), представляваща полученото от Татарова нетно дневно възнаграждение за 28.05.2024 г., датата, на което е извършено нарушението, съставляващо конфликт на интереси.      
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за наличие на частен интерес за нея и свързаните с нея лица, от упражнените правомощия по служба от Андрияна Татарова в качеството й на изпълнителен директор на „*** С.“ ЕАД.
Предвид горното, Комисията за противодействие на корупцията на основание чл. 92, ал. 1 и ал. 2 от ЗПК, във връзка с § 7, ал. 2 от ПЗР на ЗПК,

РЕШИ:

УСТАНОВЯВА конфликт на интереси по отношение на Андрияна  Татарова с ЕГН: *** с постоянен адрес гр. С., бул. „***“ № 34, изпълнителен директор на „*** С.“ ЕАД и лице, заемащо публична длъжност по смисъла на чл. 6, ал. 1, т. 51 от ЗПК, във връзка със сключен Договор с рег. № Х-00354/28.05.2024 г. в частен интерес - свой и на свързани с нея лица по смисъла на § 1, т. 9 от ДР на ЗПК, в нарушение на разпоредбата на чл. 76, изр. второ, предл. първо от ЗПК. 

НАЛАГА: глоба в размер на 5000 (пет хиляди) лв. на Андрияна  Татарова с ЕГН: ***, изпълнителен директор на „*** С.“ ЕАД на основание чл. 113, ал. 1 от ЗПК, за осъществен конфликт на интереси по чл. 70 от ЗПК, за извършено нарушение на разпоредбата на чл. 76, изр. второ, предл. първо от ЗПК, в качеството й на лице, заемащо публична длъжност по чл. 6, ал. 1, т. 51 от ЗПК.

ОТНЕМА в полза на държавата от Андрияна Татарова с ЕГН: ***, изпълнителен директор на „*** С.“ ЕАД, сума в размер 476,40 лв. ( четиристотин и седемдесет и шест лева и четиридесет стотинки), представляваща полученото от Татарова нетно дневно възнаграждение за 28.05.2024 г., датата, на която е извършено нарушението, съставляващо конфликт на интереси, на основание чл. 99, ал. 1 от ЗПК.

Сумата, посочена в настоящото решение, в общ размер на 5476,60 лева (пет хиляди четиристотин и седемдесет и шест лева и четиридесет стотинки), следва да се преведе по банкова сметка на КПК:

Банка: БНБ
Банкова сметка /IBAN/: BG56 BNBG 9661 3000 1455 01
Банков идентификационен код /BIC/: BNBGBGSD
Бенефициент: Комисия за противодействие на корупцията

На основание чл. 92, ал. 3 от ЗПК, в 7-дневен срок, считано от датата на уведомяване за решението, посочената сума от 5476,60 лева (пет хиляди четиристотин и седемдесет и шест лева и четиридесет стотинки) може да бъде заплатена доброволно по горепосочената банкова сметка.
На основание чл. 94, ал. 1 от ЗПК, решението може да се оспори от заинтересованото лице пред Административен съд – С. – град в частта, с която се установява конфликт на интереси, по реда на Административнопроцесуалния кодекс, в 14-дневен срок от съобщаването му.
Препис от решението да се изпрати на Андрияна Петкова Татарова на основание чл. 93, т. 1 от ЗПК.
Препис от решението да се изпрати на С. градска прокуратура на основание чл. 93, т. 3 от ЗПК.



КОМИСИЯ:

ЗА ПРЕДСЕДАТЕЛ:…………..……../П/....................…/АНТОН СЛАВЧЕВ/

ЧЛЕН:………………/П/……..…………............./АНТОАНЕТА ЦОНКОВА/

ЧЛЕН:…………………...…/П/……......……….………../ПЛАМЕН ЙОЦОВ/







